Meer Engels by NWU weens tekort aan tolkeNWU deur Media Club (Flickr) Die tolkdiens vir studente van die Noordwes-Universiteit (NWU) se Potchefstroom-kampus is nog nie ten volle op dreef nie nadat tien vakante tolkposisies sedert Oktober 2017 nie gevul kon word nie. In die tussentyd is dosente versoek om studente so ver moontlik tegemoet te kom. Dit bring mee dat dosente klasse in Engels sowel as Afrikaans, of selfs net in Engels, moet aanbied om te verseker studente word nie oor taal uitgesluit van klasse nie. Die diens het in ŉ e-pos aan dosente gesê die beperkte kapasiteit en ŉ vol klasrooster veroorsaak ŉ vreemde situasie waarin daar sommige tye is wanneer die tolke nie ten volle benut word nie, terwyl daar weer ander periodes is wanneer daar te min tolke is vir die hoeveelheid klasse wat gelyktydig plaasvind. Volgens die diens het hy reeds oor die afgelope vyf maande gewaarsku dat so ŉ situasie kan ontstaan. Daar is glo telkemale versoeke gerig om die vakante posisies te vul sodat ŉ behoorlike diens gelewer kan word as die klasse in die nuwe akademiese jaar sou begin, maar die versoek is geweier. Die diens het ook in sy kommunikasie aan dosente om verskoning gevra vir die ongerief wat die tekort aan tolke tans veroorsaak. Willie du Plessis, woordvoerder van die NWU, het in reaksie op Maroela Media se navraag oor die situasie by die Potchefstroom-kampus se tolkdiens gesê daar is met die aanvang van enige akademiese jaar maar uitdagings met die grootte van klasse en roosterveranderings. “Die huidige tekort aan tolke bring ekstra uitdagings mee en raak alle studente, nie slegs Afrikaanssprekende studente nie. “Vir die interim is die opdrag duidelik om studente sover as moontlik te akkommodeer wat taal betref.” Du Plessis het bygevoeg die vul van die poste geniet prioriteit.